CELEX: 52016PC0473
Language: el
Date: 2016-07-18
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.7.2016
            COM(2016) 473 final
            2016/0228(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το μέσο στήριξης της ειρήνης στην Αφρική (ΜΣΕΑ) θεσπίστηκε πρώτη φορά το 2003 στο πλαίσιο της συμφωνίας του Κοτονού
                  1
                και χρηματοδοτείται από το Ευρωπαϊκό Ταμείο Ανάπτυξης (ΕΤΑ), το οποίο δεν εμπίπτει στον γενικό προϋπολογισμό της Ένωσης. Το ΜΣΕΑ έχει καταστεί ένα από τα βασικά μέσα για την υλοποίηση της συνεργασίας ΕΕ-Αφρικής για την ειρήνη και την ασφάλεια. Οι δημοσιονομικοί πόροι του ΜΣΕΑ για την περίοδο 2014-2016
                  2
                έχουν φθάσει σε οριακή κατάσταση. Με τον σημερινό ρυθμό χρήσης, θα εξαντληθούν πριν από τη λήξη αυτής της περιόδου. Οι πόροι για την περίοδο 2017-2018 θα πρέπει επίσης να μπορούν να ανταποκριθούν στις διαρκείς ανάγκες και στα αιτήματα της Αφρικανικής Ένωσης για την αντιμετώπιση των υφιστάμενων και των αναδυόμενων κρίσεων ασφάλειας στην Αφρική, καθώς και απρόβλεπτων περιστάσεων. Πρέπει να διασφαλιστεί η προβλεψιμότητα και η βιωσιμότητα της χρηματοδότησης του ΜΣΕΑ. Οι χρηματοδοτικές ανάγκες του ΜΣΕΑ μέχρι το τέλος του 2018 εκτιμώνται σήμερα σε 685 εκατ. EUR.
            
            
               Η Επιτροπή Πολιτικής και Ασφάλειας (ΕΠΑ) και η Επιτροπή των Μόνιμων Αντιπροσώπων (ΕΜΑ) του Συμβουλίου συζήτησαν την οικονομική βιωσιμότητα του ΜΣΕΑ προκειμένου να διασφαλιστεί η χρηματοδότηση έως το 2018 βάσει των προτάσεων της Επιτροπής
                  3
               . Κατά τη συνεδρίασή της στις 18 Μαΐου, η ΕΜΑ ενέκρινε συμβιβαστικό κείμενο που υπέβαλε η Προεδρία
                  4
                για τη χρησιμοποίηση συνδυασμού πόρων από το 10ο και το 11ο ΕΤΑ.
            
            
               Στόχος του παρόντος σχεδίου πρότασης απόφασης του Συμβουλίου είναι να ληφθεί η έγκριση του Συμβουλίου για τη χρησιμοποίηση αποδεσμευμένων κεφαλαίων από το 10ο ΕΤΑ για την τροφοδότηση του μέσου στήριξης της ειρήνης στην Αφρική με συμπληρωματικό ποσό ύψους 491,38 εκατ. EUR, εκ των οποίων τα 475 εκατ. EUR θα συμβάλουν στη χρηματοδότηση των αναγκών του ΜΣΕΑ μέχρι το τέλος του 2018, ενώ ποσό 16,38 εκατ. EUR θα καλύψει τις δαπάνες στήριξης που θα πραγματοποιήσει η Επιτροπή. Για τη συμπλήρωση των κεφαλαίων αυτών από το αποθεματικό επίδοσης («réserve non-mobilisable»), θα κινητοποιηθούν συμπληρωματικοί πόροι για το ΜΣΕΑ από τα αποθεματικά του 11ου ΕΤΑ (100 εκατ. EUR από το αποθεματικό εντός ΑΚΕ με την επιφύλαξη προηγούμενης έγκρισης του αιτήματος της Αφρικανικής Ένωσης από την Επιτροπή των Πρέσβεων ΑΚΕ, και 110 εκατ. EUR από τα εθνικά ενδεικτικά προγράμματα/ περιφερειακά ενδεικτικά προγράμματα (ΕΕΠ/ΠΕΠ)).
            
            
               •Συνοχή με ισχύουσες διατάξεις στον τομέα πολιτικής
            
            
               
                  Το ΜΣΕΑ είναι ένα από τα βασικά μέσα για την υλοποίηση της συνεργασίας ΕΕ-Αφρικής για την ειρήνη και την ασφάλεια στο πλαίσιο της κοινής στρατηγικής Αφρικής-ΕΕ που εγκρίθηκε στη Λισαβόνα το 2007. Κατά την 4η σύνοδο κορυφής Αφρικής-ΕΕ το 2014, επανεπιβεβαιώθηκε το γεγονός ότι η ειρήνη και η ασφάλεια αποτελούν έναν από τους πέντε τομείς προτεραιότητας για την εφαρμογή της κοινής στρατηγικής.
               
               
                  Σε συνέχεια των συμπερασμάτων του Συμβουλίου σχετικά με την Κοινή Πολιτική Ασφάλειας και Άμυνας (ΚΠΑΑ) της 18ης Μαΐου 2015, η Ευρωπαϊκή Υπηρεσία Εξωτερικής Δράσης (ΕΥΕΔ) και οι υπηρεσίες της Επιτροπής θα αξιολογήσουν τις δυνατότητες των ενωσιακών μέσων όσον αφορά την ανάπτυξη ικανοτήτων για τη στήριξη της ασφάλειας και της ανάπτυξης (CBSD), καθώς και τη σκοπιμότητα προσαρμογής του ΜΣΕΑ για την αντιμετώπιση των περιορισμών του. Εν τω μεταξύ, είναι σημαντικό ότι το ΜΣΕΑ εξακολουθεί να παράγει αποτελέσματα και να συμβάλει στους στόχους πολιτικής της ΕΕ για ειρήνη και ασφάλεια .
               
               
                  Η παρούσα πρόταση, συμβάλλοντας στη συνέχιση των δραστηριοτήτων του ΜΣΕΑ έως το 2018, θα συμβάλει επίσης στην εξυπηρέτηση των στόχων βιώσιμης ανάπτυξης (ΣΒΑ), ιδίως του ΣΒΑ 16 «προώθηση ειρηνικών και χωρίς αποκλεισμούς κοινωνιών για την αειφόρο ανάπτυξη, παροχή πρόσβασης στη δικαιοσύνη για όλους και οικοδόμηση αποτελεσματικών, υπεύθυνων και χωρίς αποκλεισμούς θεσμών σε όλα τα επίπεδα».
               
               
                  Το ΜΣΕΑ χρηματοδοτείται κατά κανόνα από το κονδύλιο  εντός ΑΚΕ του ΕΤΑ. Οι δραστηριότητες που χρηματοδοτούνται με τα συμπληρωματικά κονδύλια που διατίθενται για το ΜΣΕΑ από το αποθεματικό επίδοσης («réserve non-mobilisable») θα εξακολουθήσουν να συμβαδίζουν με τους γενικούς και τους ειδικούς για το ΜΣΕΑ στόχους που προβλέπονται στη μεταξύ των κρατών ΑΚΕ στρατηγική
                     5
                  .
               
               
                  Τα πρόσθετα κονδύλια θα χρησιμοποιηθούν σύμφωνα με τους κανόνες και τις διαδικασίες που εφαρμόζονται για το 11ο ΕΤΑ. Ο προγραμματισμός των πόρων αυτών θα ληφθεί με απόφαση της Επιτροπής για την τροποποίηση του προγράμματος δράσης για το ΜΣΕΑ για την περίοδο 2014-2016
                     6
                   και με απόφαση της Επιτροπής για την έγκριση του προσεχούς προγράμματος δράσης για το ΜΣΕΑ για την περίοδο 2017-2018. Σε αμφότερες τις περιπτώσεις, θα απαιτηθεί η έγκριση της ΕΜΑ, όπως προβλέπει το άρθρο 15 του κανονισμού εφαρμογής του 11ου ΕΤΑ
                     7
                  .
               
            
            
               •Συνοχή με άλλες πολιτικές της Ένωσης
            
            
               
                  Άνευ αντικειμένου
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 1 παράγραφος 4 της εσωτερικής συμφωνίας του 11ου ΕΤΑ
                     8
                  .
               
               
                  Το άρθρο 1 παράγραφος 4 της εσωτερικής συμφωνίας του 11ου ΕΤΑ προβλέπει ότι το Συμβούλιο εκδίδει την απόφασή του με ομοφωνία. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  Άνευ αντικειμένου 
                     Το ΕΤΑ συστάθηκε με εσωτερική συμφωνία μεταξύ των εκπροσώπων των κρατών μελών και προβλέπει τη δυνατότητα χρησιμοποίησης αποδεσμευμένων κεφαλαίων, εφόσον έχει συμφωνηθεί από το Συμβούλιο
                     9
                  . 
               
            
            
               •Αναλογικότητα
            
            
               
                  Η πρόταση και ειδικότερα τα προτεινόμενα ποσά βασίζονται σε διεξοδική ανάλυση από την ΕΥΕΔ/τις υπηρεσίες της Επιτροπής (Παράρτημα στο έγγρ. του Συμβουλίου 8662/16 της 10.5.2016). Η πρόταση περιλαμβάνει κατευθύνσεις της ΕΠΑ, για παράδειγμα την εφαρμογή περιορισμού σε ορισμένες δαπάνες (αποζημιώσεις των στρατευμάτων) και, ως εκ τούτου, σε αντίθεση με το παρελθόν, δεν καλύπτει μόνο με χρηματοδότηση του ΕΤΑ όλες τις χρηματοδοτικές ανάγκες των δράσεων της Αφρικανικής Ένωσης στον τομέα αυτό, ιδίως τις επιχειρήσεις υποστήριξης της ειρήνης (ΕΥΕ). Η πρόταση βασίζεται επίσης στην υπόθεση ότι και άλλοι συνεισφέροντες θα συμβάλουν στις χρηματοδοτικές προσπάθειες. Ειδικότερα ότι τα κράτη μέλη της Αφρικανικής Ένωσης θα τηρήσουν σταδιακά τη δέσμευση που ανέλαβαν κατά τη σύνοδο κορυφής της Αφρικανικής Ένωσης στο Γιοχάνεσμπουργκ της Νότιας Αφρικής τον Ιούνιο του 2015, δηλαδή επίτευξη συμμετοχής της τάξης του 25 % στις επιχειρήσεις για την υποστήριξη της ειρήνης (ΕΥΕ) έως το 2020· και ότι θα συνεισφέρουν και άλλοι χορηγοί βοήθειας, συμπεριλαμβανομένου του ΟΗΕ. Επίσης, τα κράτη μέλη της ΕΕ έχουν τη δυνατότητα να προσθέσουν εθελοντικές συνεισφορές. Τέλος, η πρόταση συνάδει με το αίτημα της ΕΠΑ να βελτιωθεί η ισορροπία της στήριξης που παρέχει η ΜΣΕΑ  μεταξύ των ΕΥΕ και των δραστηριοτήτων για ανάπτυξη ικανοτήτων.
               
            
            
               •Επιλογή του νομικού μέσου
            
            
               
                  Το ΕΤΑ είναι η μοναδική πηγή χρηματοδότησης του ΜΣΕΑ σε επίπεδο ΕΕ. Λόγω νομικών περιορισμών, τα υφιστάμενα μέσα της ΕΕ που χρηματοδοτούνται από τον γενικό προϋπολογισμό της Ένωσης δεν μπορούν να χρησιμοποιούνται για επιχειρήσεις που έχουν στρατιωτικές συνέπειες ή συνέπειες στον τομέα της άμυνας ή για τη στήριξη δικαιούχων στρατιωτικών για άλλες πλην των σαφώς μη στρατιωτικών αποστολών. 
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου
               
            
            
               •Συγκέντρωση και χρήση εμπειρογνωσίας
            
            
               
                  Άνευ αντικειμένου
               
            
            
               •Εκτίμηση επιπτώσεων
            
            
               
                  Άνευ αντικειμένου 
               
            
            
               •Καταλληλότητα του ρυθμιστικού πλαισίου και απλούστευση
            
            
               
                  Άνευ αντικειμένου
               
            
            
               •Θεμελιώδη δικαιώματα
            
            
               
                  Το ΜΣΕΑ στηρίζει επιχειρήσεις στήριξης της ειρήνης υπό αφρικανική ηγεσία, όταν τίθεται ζήτημα απειλής των θεμελιωδών δικαιωμάτων. Επιπλέον των διατάξεων για τα ανθρώπινα δικαιώματα που περιλαμβάνονται στον εκτελεστικό κανονισμό του 11ου ΕΤΑ, το πολυετές πρόγραμμα δράσης του ΜΣΕΑ για την περίοδο 2104-2016 περιλαμβάνει ειδικές διατάξεις υπέρ «της ενσωμάτωσης των συναφών κατευθυντήριων γραμμών για τα ανθρώπινα δικαιώματα, την προστασία των γυναικών και των παιδιών σε ένοπλες συγκρούσεις και το ρόλο των γυναικών στην επίλυση συγκρούσεων, καθώς και την εφαρμογή των αποφάσεων 1325, 1820 και 1612 του Συμβουλίου Ασφαλείας των Ηνωμένων Εθνών». Ως συγκεκριμένο παράδειγμα. η κατάρτιση των ειρηνευτικών δυνάμεων για τα ανθρώπινα δικαιώματα στηρίζεται μέσω του ΜΣΕΑ. Οι διατάξεις αυτές μεταφράζονται περαιτέρω σε συμβατικές ρυθμίσεις του ΜΣΕΑ με την Επιτροπή της Αφρικανικής Ένωσης.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Καμία (το ΕΤΑ είναι εκτός του προϋπολογισμού της ΕΕ).
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Οι ρυθμίσεις παρακολούθησης, αξιολόγησης και υποβολής εκθέσεων είναι αυτές που ισχύουν για το 11ο ΕΤΑ και εκείνες που προβλέπονται στα οικεία πολυετή προγράμματα δράσης. Συμπληρωματικές σχετικές διατάξεις περιλαμβάνονται επίσης στο υπόμνημα σχετικά με τα μέτρα ενίσχυσης της Επιτροπής της Αφρικανικής Ένωσης, που υπεγράφη μεταξύ της Ευρωπαϊκής Επιτροπής και της Επιτροπής της Αφρικανικής Ένωσης στις 15 Απριλίου 2016, τα οποία πρέπει να τηρεί η Επιτροπή της Αφρικανικής Ένωσης κατά την εκτέλεση του ΕΤΑ στο πλαίσιο της έμμεσης διαχείρισης.
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 παράγραφος 1 της πρότασης προβλέπει ότι αποδεσμευμένα κονδύλια μέχρι ανώτατου ποσού 491 387 500 EUR από έργα στο πλαίσιο του 10ου ΕΤΑ θα χορηγηθούν για την τροφοδότηση του ΜΣΕΑ για την αντιμετώπιση έκτακτων χρηματοδοτικών αναγκών του προγράμματος δράσης για το μέσο στήριξης της ειρήνης στην Αφρική 2014-2016 και εκτιμώμενων χρηματοδοτικών αναγκών του προγράμματος δράσης 2017-2018. 
               
               
                  Στο άρθρο 1 παράγραφος 2 προβλέπεται ότι ανώτατο ποσό ύψους 16 387 500 EUR από το ποσό που προβλέπεται στην παράγραφο 1 θα διατεθεί στην Επιτροπή για δαπάνες στήριξης. Το ποσό αυτό υπολογίζεται με την ίδια αναλογία (3,45 %) όπως εκείνο που προβλέπεται για τη διαχείριση των πόρων του 11ου ΕΤΑ στο άρθρο 1 παράγραφος 2 στοιχείο α) της εσωτερικής συμφωνίας του 11ου ΕΤΑ.
               
               
                  Το άρθρο 1 παράγραφος 3 ορίζει ότι θα είναι εφαρμοστέοι οι κανόνες του 11ου ΕΤΑ (εκτελεστικός και δημοσιονομικός κανονισμός
                     10
                  ).
               
               
                  Το άρθρο 2 καθορίζει την ημερομηνία έναρξης ισχύος της οδηγίας.
               
            
            
               2016/0228 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης
                  11
               , και ιδίως το άρθρο 1 παράγραφος 4,
            
            
               Έχοντας υπόψη την πρόταση της Ευρωπαϊκής Επιτροπής,
            
            
            
               Εκτιμώντας τα ακόλουθα:
            
         
         
            
               (1)Η Επιτροπή, με την έκδοση της απόφασης C(2014)4907, της 15ης Ιουλίου 2014, σχετικά με το πρόγραμμα δράσης 2014-2016 για το μέσο στήριξης της ειρήνης στην Αφρική υπέρ της Επιτροπής της Αφρικανικής Ένωσης
                  12
               , διέθεσε ποσό συνολικού ύψους 901 339 064,53 EUR για το πρόγραμμα δράσης του μέσου στήριξης της ειρήνης στην Αφρική (ΜΣΕΑ) για την περίοδο 2014-2016. Από το ποσό αυτό, 900 000 000 EUR προέρχονται από το Ευρωπαϊκό Ταμείο Ανάπτυξης (ΕΤΑ) και 1 339 064,53 EUR από πρόσθετη εθελοντική συνεισφορά του Βασιλείου της Δανίας.
            
            
               (2)Η Ευρωπαϊκή Ένωση παρέχει ήδη σημαντική χρηματοδοτική συνεισφορά για τη στήριξη των επεμβάσεων της Αφρικανικής Ένωσης στις τρέχουσες και τις αναδυόμενες κρίσεις ασφαλείας στην Αφρική. Έχουν τεθεί σε εφαρμογή ορισμένα μέτρα προκειμένου να διατηρηθεί σε βιώσιμο επίπεδο η χρηματοδοτική συνεισφορά του ΜΣΕΑ. Παρά ταύτα, η τρέχουσα και η μελλοντική κατάσταση θα απαιτήσουν μεγαλύτερη χρηματοδοτική συνεισφορά από μέρους της Ένωσης, μεταξύ άλλων και μέσω του ΜΣΕΑ, προκειμένου να ανταποκριθεί η Ένωση στις απαιτήσεις της Αφρικανικής Ένωσης.
            
            
               (3)Οι πρόσθετες ανάγκες του ΜΣΕΑ για την περίοδο 2016-2018 εκτιμώνται σε 685 000 000 EUR.
            
            
               (4)Κρίνεται σκόπιμη η χρησιμοποίηση αποδεσμευμένων κεφαλαίων από έργα στο πλαίσιο του 10ου ΕΤΑ για να αντιμετωπιστούν οι μη καλυπτόμενες ανάγκες χρηματοδότησης του ΜΣΕΑ για το 2016, και πιθανές απρόβλεπτες περιστάσεις, και για να εξασφαλιστεί επίσης η προβλεψιμότητα της χρηματοδότησης του ΜΣΕΑ έως το τέλος του 2018.
            
            
               (5)Τα συμπληρωματικά κονδύλια του ΜΣΕΑ θα πρέπει να χρηματοδοτήσουν δραστηριότητες του ΜΣΕΑ, μεταξύ των οποίων στήριξη των επιχειρήσεων υποστήριξης της ειρήνης υπό αφρικανική ηγεσία (ΕΥΕ), στήριξη για την επιχειρησιακή εφαρμογή της αφρικανικής αρχιτεκτονικής ειρήνης και ασφάλειας (APSA), στήριξη για δράσεις άμεσου αντίκτυπου (μηχανισμός ταχείας αντίδρασης), καλύπτουν δε τις δαπάνες στήριξης που θα πραγματοποιήσει η Επιτροπή.
            
            
               (6)Τα κονδύλια αυτά θα πρέπει να χρησιμοποιηθούν σύμφωνα με τα οικεία πολυετή προγράμματα δράσης του ΜΣΕΑ
                  13
                και σύμφωνα με τους κανόνες και τις διαδικασίες που εφαρμόζονται για το 11ο ΕΤΑ, όπως ορίζεται στους κανονισμούς (ΕΕ) 2015/322
                  14
                και 2015/323 του Συμβουλίου
                  15
               .
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Ποσό ύψους 491 387 500 EUR κατ’ ανώτατο όριο από τα κονδύλια που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης (ΕΤΑ) διατίθενται για την τροφοδότηση του ΜΣΕΑ για την περίοδο 2016-2018. 
            
            
               Από το ποσό αυτό, 16 387 500 EUR κατ’ ανώτατο όριο διατίθενται για τις δαπάνες στήριξης που πραγματοποιεί η Επιτροπή.
            
            
               Τα εν λόγω κεφάλαια χρησιμοποιούνται σύμφωνα με τους κανόνες και τις διαδικασίες που εφαρμόζονται για το 11ο ΕΤΑ.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000.
               
               
                  
                     (2)
                  Απόφαση C(2014) 4907 της Επιτροπής της 15ης Ιουλίου 2014.
               
               
                  
                     (3)
                  Έγγρ. 164/15 ACP της 15.12.2015
               
               
                  
                     (4)
                  Έγγρ. 8662/16 ACP της 10.5.2016
               
               
                  
                     (5)
                  Απόφαση C(2015) 7766 της Επιτροπής της 13.11.2015 σχετικά με την έγκριση του εγγράφου στρατηγικής και του ενδεικτικού προγράμματος 2014-2020 για τη συνεργασία μεταξύ των κρατών ΑΚΕ μεταξύ της Ευρωπαϊκής Ένωσης και της ομάδας κρατών Αφρικής, Καραϊβικής και Ειρηνικού 
               
               
                  
                     (6)
                  Απόφαση C(2014) 4907 της Επιτροπής της 15ης Ιουλίου 2014.
               
               
                  
                     (7)
                  Κανονισμός (ΕΕ) 2015/322 της Επιτροπής της 2ας Μαρτίου 2015 (ΕΕ L 58 της 3.3.2015, σ. 1)
               
               
                  
                     (8)
                  Εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης (ΕΕ L 210 της 6.8.2013, σ. 1).
               
               
                  
                     (9)
                  Το άρθρο 1 παράγραφος 4 της εσωτερικής συμφωνίας του 11ου ΕΤΑ και το άρθρο 61 του κανονισμού (ΕΕ) 2015/323 του Συμβουλίου, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (ΕΕ L 58 της 3.3.2015, σ. 17)
               
               
                  
                     (10)
                  Κανονισμός (ΕΕ) 2015/322 του Συμβουλίου, της 2ας Μαρτίου 2015, σχετικά με την εφαρμογή του 11ου Ευρωπαϊκού Ταμείου Ανάπτυξης (ΕΕ L 58 της 3.3.2015, σ. 1) και κανονισμός (ΕΕ) 2015/323 του Συμβουλίου, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (ΕΕ L 58 της 3.3.2015, σ. 17).
               
               
                  
                     (11)
                  ΕΕ L 210 της 6.8.2013, σ. 1.
               
               
                  
                     (12)
                  Απόφαση C(2014) 4907 της Επιτροπής, όπως τροποποιήθηκε με τις αποφάσεις C(2015) 1254, C(2015) 4995 και C(2015) 8627 της Επιτροπής.
               
               
                  
                     (13)
                  Απόφαση C(2014) 4907 της Επιτροπής της 15ης Ιουλίου 2014.
               
               
                  
                     (14)
                  Κανονισμός (EΕ) 2015/322 του Συμβουλίου, της 2ας Μαρτίου 2015, για την εφαρμογή του 11ου Ευρωπαϊκού Ταμείου Ανάπτυξης (ΕΕ L 58 της 3.3.2015, σ. 1).
               
               
                  
                     (15)
                  Κανονισμός (ΕΕ) 2015/323 του Συμβουλίου, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (ΕΕ L 58 της 3.3.2015, σ. 17).